Hvert år producerer Arla cirka 300.000 nye mælkekasser, der skal erstatte både forsvundne og slidte kasser, men det tal skal ned, lyder det fra mejerigiganten. Derfor kalder Arla nu de tusindvis af forsvundne mælkekasser hjem i en landsdækkende kampagne, hvor der bliver doneret fem kroner til Arla Fondens arbejde, hver gang en kasse bliver indleveret. Det er nemlig dyrt for landmændenes pengepung og miljøet, når de mange mælkekasser forsvinder og der skal produceres nye. Logikstikdirektør i Arla Bo Svane fortæller, at de godt ved, danskerne er glade for kasserne, men at det er bedre, de kommer tilbage til producenten. - Mælkekasserne bliver ofte brugt på legepladsen i daginstitutioner og i skolegårde. Men de er desværre ikke sikre at lege med, da de er designet til at levere mælk og ikke sikkerhedsgodkendt som legetøj. Det er jeg sikker på, at mange danskere ikke ved, når de beholder en kasse til leg i ny og næ, udtaler han i en pressemeddelelse. Både grønne og sorte kasser Det er ikke første gang, Arla efterlyser forsvundne kasser. Det er sket fem gange før. I år regner Arla dog for første gang med at modtage både sorte og grønne kasser. I september 2019 skiftede den ikoniske grønne kasse nemlig farve til sort. Det skyldes, at kasserne nu produceres af 100 procent genanvendt plast fra bilindustrien. Det betyder dog ikke, at de grønne kasser er ude. - Selvom produktionen af de sorte mælkekasser er mindre belastende for miljøet end de grønne, vil vi meget gerne undgå at producere så mange nye kasser hvert eneste år, siger Bo Svane. Han fortæller, at en mælkekasse har en levetid på cirka 20 år, derfor går der også mange år endnu, før de grønne kasser forsvinder. Du kan aflevere kasserne i supermarkederne. Hvis du har mere end 20 kasser, så vil Arla gerne sende en chauffør ud til dig.
Arlars ikoniske mælkekasser ændrede i 2019 farve fra grøn til sort. Men Arla tager imod begge typer kasser i deres nye indsamling.